Iemand tune nou die dag op Facebook hoe piele dit moet wees om vir werk musiek te moet luister. Dit klink natuurlik asof jy die hele dag soos ’n wafferse hipster met jou iPod in boetiek-koffiewinkels rondlê, omring met die olfaktoriese suggestie van vanielje en koffiebone, terwyl die klanke van die gode in jou ore stroom en sulke warm skêre jou skouers masseer en jou voete met rooswater was. Raaaait. Dit laat my dink aan daai meme-postertjies oor wat mense dink jy doen vs. wat jy régtig doen. Want ek sit nie tans met ’n latté en tuur uit oor die Kaapse hawe nie. Nee. Ek sit agter my rekenaar en luister “Alles Afrikaans: Die Wêreld se Grootste Treffers in Jou Taal”.
Maar wag, Veronique is nog lank nie klaar met jou nie: “Soms wil ek jou klap deur jou gesig…maar als sal suig sonder jou”, basuin sy in “Net Liefde” (“True Love” van P!nk). Die oorspronklike “You’re an asshole” wat P!nk sonder skroom of ironie kon besig, word ’n fatsoenlike “Jy’s ’n skurk” in die allermooiste Moedertaal.